Siri

Ettevõtte Siri Inc. asutamine

2003. aasta juulis valis DARPA (Defense Advanced Research Projects Agency) oma PAL-programmi (the Personalized Assistant that Learns) juhtivaks organisatsiooniks SRI Internationali (iseseisev mittetulundusorganisatsioon, mis tegeleb arendus- ja uurimistegevusega). Töö eesmärk oli muuta arvutite kasutust sõjaväes.  
Siri, Inc.-i asutasid 2007. aastal Dag Kittlaus, Adam Cheyer, Tom Gruber ja Norman Winarsky. Ettevõtte eesmärgiks oli tuua PAL-programmi käigus arendatud tehnoloogia tavakasutajani. Nimi "Siri" on tulnud SRI International Institute'i järgi. 13. oktoobril 2008 oli Sirisse investeeritud 8,5 miljonit dollarit. Suurinvestorite hulka kuulusid Menlo Ventures ja Morgenthaler Ventures.  Eelmistele suurinvestoritele lisandus Hongkongist pärit miljardär Li Ka-shing ja 2009. aasta novembriks olid investeeringud kasvanud 15,5 miljoni dollarini.

Enne iOS5

Ettevõtte Siri, Inc. välja töötatud Siri töötas esialgu iPhone 3GS-l. Kasutajatel oli võimalik installida see rakendustarkvara ka vanematele iPhone'i versioonidele, kuid Siri, Inc. ei taganud tarkvara töökindlust. 
Siri oli kättesaadav Apple'i App Store'ist. Siri esimene versioon ühildus selliste rakendustega nagu Google Maps, OpenTable, MovieTickets ja TaxiMagic.  Tänu Nuance Communicationsi kõnetuvastusmootorile ja Siri, Inc.-i partnerite koostööle oli kasutajatel võimalik näiteks reserveerida kohti restorani, osta kinopileteid või tellida taksot.

Pärast iOS5

4. oktoobril 2011 tõi Apple turule iPhone 4S-i ja sellega ühilduva Siri.  Võrreldes eelnevaga oli uus Siri versioon integreeritud iOS-i. Tänu sellele lisandus Sirile juurdepääs rakendustarkvaradesse nagu muusika, kalender, meeldetuletused, ilmateade ja kontaktid. 
15. oktoobril 2011 (pärast iPhone 4S-i müügiletulekut) võttis Apple Inc. varasemaid versioone toetanud serverid maha.  Inimestele, kellel oli Apple'i App Store'is leidunud Siri vana versioon, kuvati pärast iPhone 4S-i tutvustamist järgmine ingliskeelne teade: “I’ve been replaced! The new Siri is even smarter and better looking than me, and waiting for you on the iPhone 4S. I’ll be leaving for home Oct 15th. Until then … how can I help you?” ("Mind on välja vahetatud! Uus Siri on veel targem ja parema välimusega kui mina ning ta ootab sind iPhone 4S-is. Ma lähen koju 15. oktoobril. Kas ma saan enne seda teid aidata?").  
2012. aasta jaanuaris suutsid Grant Paul ja Ryan Petrich luua Sirile legaalse pordi, mis kannab nime Cydia.  Ka enne neid leidus tarkvaraarendajaid, kes olid Siri tööle saanud vanemates iOS-i versioonides ning vanemates iPhone'i, iPod Touchi ja iPadi mudelites (näiteks Cd-Dev Team  ). Need pordid aga rikkusid Apple Inc.-i õigusi, sest selleks otstarbeks ju kopeeriti ning jagati Siri koodi, faile ja kasutajaliidest ilma loata. Grant Pauli ja Ryan Petrichi pordi puhul laaditakse Siri alla aga Apple Inc.-i serveritest.  Pärast Siri andmefailide omandamist on võimalik näiteks kasutada Google Speech API-l põhinevaid kommuunide püstitatud servereid (nt i4siri.com) 
2012. aasta juunis toimunud WWDC konverentsil teatas Apple, et ka kolmanda generatsiooni iPad hakkab pärast iOS6 väljatulekut Sirit toetama. Samal konverentsil tutvustati Siri uusi lisandprogramme ja funktsioone, mille hulka kuulusid järgmised: teiste rakendustarkvarade avamine, spordimängude seisude ütlemine ja filmikavadest filmide algusaja teadustamine. Lisandus ka üleilmne tugi sellistele rakendustele nagu Google Maps ja Yelp, mis varem töötasid vaid USA-s. 
12. septembril 2012 teatas Apple, et Siri kuulub ka iPhone 5  ja 5. generatsiooni iPod touchi  tarkvara hulka.

Siri automaailmas

2012. aasta juunis toimunud WWDC konverentsil tutvustas Apple'i asedirektor Scott Forstall uut Eyes Free tehnoloogiat. Tegu on Siri kasutuselevõtuga autodes. Siriga suhtlemiseks vajalik nupp on lisatud roolile. Eyes Free teenust on juba lubanud pakkuda järgmised autotootjad: Toyota, BMW, Honda, Audi ja Jaguar. 
Mercedes-Benzi USA esindaja Donna Boland mainis, et tänu Siri omadusele kasutajaga rääkida ei ole juhil vaja jälgida ekraani ning seega saab juht hoida käed roolil ja silmad maanteel. Boland selgitas, et kui juhil on olemas iPhone 4S või uuem iPhone'i mudel, saab ta selle autoga ühendada ja Mercedes-Benzi rakendustarkvara abil on kasutajal võimalik Siriga iPhone'i kasutada. 
BMW esindaja Dave Buchko sõnul on toetab uus süsteem nii helistamist, muusika kuulamist, tekstsõnumite saatmist kui ka meeldetuletuste loomist, ilma et kasutajal oleks vaja telefoni poole vaadata.  
Senini ei ole kindel, kas loodav nupp töötab vaid Apple'i toodetega või on tegu üldkasutatava nupuga. Mercedes-Benzi puhul on Bolandi sõnul aga tegemist Mercedese enda navigatsiooninupuga, millel on nii iOS-i kui ka Androidi tugi.

Arvamused

The Guardianis ilmunud artiklis mainis ajakirjanik, et Siri isiksus on ebameeldivalt alandlik, kuid tarkvara ise töötab väga hästi.  
American Civil Liberties Union (ACLU) ja NARAL Pro-Choice America aga kritiseerisid Sirit, sest ta ei suutnud leida informatsiooni ei rasestumisvastaste vahendite ega aborditeenuste pakkujate kohta. Apple'i sõnul oli tegemist aga tarkvaraveaga ja lõppversioonis see parandatakse.  
Siriga on probleeme olnud ka sellistes inglise keelt kõnelevates piirkondades, kus keelt räägitakse eripärase kohaliku aktsendiga, näiteks Šotimaal, Bostonis ja Ameerika lõunaosas.   Apple'i sõnul paraneb Siri keeletuvastus ajapikku erinevate dialektide ja aktsentidega töötamise käigus.  
Ehkki Siri ei taga pimedatele kõikide funktsioonide kasutamist, on Rahvusliku Pimedate Föderatsiooni (National Federation of the Blind) esindaja sõnul iPhone siiski pimedatele kõige paremini ligipääsetav telefon. 
2012. aasta märtsis avaldas American Civil Liberties Union muret suure informatsioonihulga üle, mis Apple Inc.-ile saadetakse. 
2012. aasta märtsis kaebas Frank M. Fazio Apple'i kohtusse. Fazio sõnul olevat Siri reklaamid eksitavad ja ilma Sirita olevat iPhone 4S-i näol tegu vaid "kallima iPhone'iga". Kaebuse põhjal olevat Faziol olnud raskusi, et kasutada samu Siri funktsioone, mida ta oli näinud reklaamides. Lisaks polnud Fazio rahul ka ajaga, mis kulub Siril vastamiseks, sest reklaamides käivat kõik hoopis kiiremini.